b"\n_START_ARTICLE_\nMali \xc4\x8dlovek\n_START_PARAGRAPH_\nPojem mali \xc4\x8dlovek ozna\xc4\x8duje posameznika brez pomembnega dru\xc5\xbebenega polo\xc5\xbeaja, vpliva in premo\xc5\xbeenja. Vse mo\xc4\x8di uporabi, da pre\xc5\xbeivi sebe in svojo dru\xc5\xbeino, nima velikih \xc5\xbeivljenjskih na\xc4\x8drtov in vi\xc5\xa1jih ciljev, ne posega v dru\xc5\xbebeno dogajanje in zgodovino, ampak sre\xc4\x8do i\xc5\xa1\xc4\x8de v sferi zasebnosti.\n_START_SECTION_\nZgodovina pojma\n_START_PARAGRAPH_\nPojem mali \xc4\x8dlovek je ob\xc4\x8duten kot termin le v slovanskih literaturah. Besedna zveza je v sloven\xc5\xa1\xc4\x8dini postala popularna najbr\xc5\xbe tudi pod nem\xc5\xa1kim vplivom. Hans Fallada je leta 1932 napisal roman Kleiner mann \xe2\x80\x93 was nun?, ki pripoveduje o ekonomski stiski revnega mladega zakonskega para v \xc4\x8dasu velike svetovne gospodarske krize, ki kljub brezposelnosti in poni\xc5\xbeanjem ohranita najva\xc5\xbenej\xc5\xa1e: ljubezen. Na Slovenskem je o romanu, ki je tudi v \xc4\x8de\xc5\xa1kem prevodu (Ob\xc4\x8d\xc3\xa1nku, co ted) do\xc5\xbeivel velik uspeh, poro\xc4\x8dal Bo\xc5\xbeidar Borko: \xc2\xbbRoman prikazuje razpolo\xc5\xbeenost 'malega \xc4\x8dloveka', ki trpi pod dvema kamnoma: velekapitalizmom, in proletarsko revolucionarnostjo. Stanovanjska kriza, birokratizem bolni\xc5\xa1kih blagajn, pritisk lastnikov pode\xc5\xbeelskih podjetij, strah pred nezaposlenostjo in naposled sama nezaposlenost, okoli tega se vrti dejanje.\xc2\xab  Mali \xc4\x8dlovek je finan\xc4\x8dno odvisen, i\xc5\xa1\xc4\x8de svoj po\xc5\xa1teno zaslu\xc5\xbeeni kruh, stanovanje, udobje urejenega, mirnega in idili\xc4\x8dnega dru\xc5\xbeinskega \xc5\xbeivljenja, nikogar no\xc4\x8de izkori\xc5\xa1\xc4\x8dati in nikomur biti v breme. Mali \xc4\x8dlovek je skromen, no\xc4\x8de tvegati, ni mu za socialni prevrat, \xc5\xbeeli si samo tihe sre\xc4\x8de. _NEWLINE_Pojem pozna ruska knji\xc5\xbeevnost 19. stoletja (Pu\xc5\xa1kin, Gogolj, Dostojevski), zlasti pa 20. in 30. let 20. stoletja: \xc4\x8cehov, Kuprin, Gorki, Andrejev, Sologub, Bulgakov, Zo\xc5\xa1\xc4\x8denko, Vojnovi\xc4\x8d idr. Mali ljudje so \xc5\xbertve carskega plemi\xc5\xa1ko-birokratskega re\xc5\xbeima. Ker so nebogljeni, a po\xc5\xa1teni, se ob njihovih tragi\xc4\x8dnih usodah razkrivata pokvarjenost in krutost mogo\xc4\x8dne\xc5\xbeev. Na Slovenskem je pojem malega \xc4\x8dloveka povezan z literaturo socialnega realizma v 30. letih 20. stoletja in avtorji, kot so Pre\xc5\xbeihov Voranc, Mi\xc5\xa1ko Kranjec (Anketni listi malega \xc4\x8dloveka, 1974), Ciril Kosma\xc4\x8d, France Bevk, Anton Ingoli\xc4\x8d, Ivan Potr\xc4\x8d, Ju\xc5\xa1 Kozak, Ferdo Kozak in Primo\xc5\xbe Kozak, Bratko Kreft, Tone Seli\xc5\xa1kar, Mile Klop\xc4\x8di\xc4\x8d, Igo Gruden. Ti so si za glavne osebe izbirali kme\xc4\x8dki in industrijski proletariat. Kranj\xc4\x8dev mali \xc4\x8dlovek sicer sodeluje v revoluciji, vendar se pri tem razo\xc4\x8dara. Nazorska podlaga simpatije do malega \xc4\x8dloveka je plebejski demokratizem; idealu malega \xc4\x8dloveka je nasproten ideal mo\xc4\x8dnega posameznika (nad\xc4\x8dloveka), ki obra\xc4\x8da kolo zgodovine, npr. pri Vladimirju Bartolu._NEWLINE_Mali \xc4\x8dlovek je pogosta zveza v naslovih glasbenih, filmskih, literarnih in publicisti\xc4\x8dnih del. Sinonimno so v rabi izrazi slehernik, ob\xc4\x8dan, dr\xc5\xbeavljan, davkopla\xc4\x8devalec."